Predkladacia správa

Návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa predkladá na základe Plánu legislatívnych úloh vlády Slovenskej republiky na rok 2008.

Cieľom predloženého návrhu je najmä zabezpečenie transpozície článku 15 smernice Rady 2005/85/ES z 1. decembra 2005 o minimálnych štandardoch pre konanie v členských štátov o priznávaní a odnímaní postavenia utečenca, ale tiež aktualizácia niektorých ustanovení zákona o azyle vzhľadom na skúsenosti a poznatky aplikačnej praxe. Predmetný článok (právo na právnu pomoc a zastúpenie) má byť do právneho poriadku Slovenskej republiky prebratý do 1. decembra 2008. V súvislosti s predmetnou novelou sa vyžaduje tiež novelizácia zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. a zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Návrhom zákona sa upravuje aj zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Predmetný návrh zákona predpokladá zvýšené nároky na štátny rozpočet v rozpočtovej kapitole Ministerstva spravodlivosti Slovenskej republiky v súvislosti s poskytovaním  bezplatnej právnej pomoci účastníkom konania o azyle prostredníctvom Centra právnej pomoci. Návrh zákona si vyžiada zvýšenie počtu zamestnancov centra o 15 osôb. Nepredpokladajú sa zvýšené nároky na rozpočty obcí alebo rozpočty vyšších územných celkov, pričom návrh zákona nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, vplyv na tvorbu nových pracovných miest ani na podnikateľské prostredie.

Predkladaný návrh je v súlade s Ústavou Slovenskej republiky, zákonmi                            a medzinárodnými zmluvami, ktorými je Slovenská republika viazaná v oblasti azylu. 

Predkladaný návrh zákona bol predmetom riadneho medzirezortného konania. Vyhodnotenie pripomienkového konania je uvedené v prílohe.

Návrh predmetného zákona bol 12. augusta 2008 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.